钦定古今图书集成/明伦汇编/官常典/第618卷 > 徐桂
## 钦定古今图书集成/明伦汇编/官常典/第618卷 > 徐桂

按《安庆府志》：“桂字子芳，少警异，为诗词率能惊人。万
由斋里中博学儒也。桂髫年受经其门，万叹曰：‘子才
非吾及也’。嘉靖甲午领乡荐，乙未成进士，授东昌司
李，以能声擢刑部主事，历员外郎。谳狱摘伏，多所平
反，寻升郧阳知府。桂为政一本宽仁，而察奸特严。郡有寺妖僧缘为奸妇女，佞佛者堕其术，多致伤夫命。”
桂得其情，一日亲诣寺，缚主僧勘鞫律除之，焚其寺。
郧阳数十年不破之巫风，一旦尽剔焉。解组归，筑室
白云岩，日事著述吟咏，而临池尤为当时所珍。卒年
四十七。所著有《丹台集》。